Socialdemokratiet risikerer at mangle milliarder til bedre normeringer og tidligere pension, hvis Mette Frederiksen og kompagni efter valget skal forhandle sin økonomiske politik på plads med Radikale.

For at skaffe flere penge til velfærd og pension vil Socialdemokratiet tilbagerulle skattelettelser for milliarder. Men den øvelse skal de ikke regne med at få Radikale til at lægge stemmer til.

”Det har jeg meget svært ved at se for mig,” siger Radikales gruppeformand, Sofie Carsten Nielsen, i et interview med Altinget.

Konkret vil Socialdemokratiet sikre ekstra indtægter for lige over tre milliarder kroner ved at annullere eller begrænse lempelser, som er indført under Lars Løkke Rasmussen som statsminister.

Det drejer sig først og fremmest om den såkaldte arveafgift, afkastet fra kapitalindkomster, fradraget for aktiesparekonti og fritagelsen af arbejdsgiverbetalt mobiltelefon.

Kun lempelsen af arveafgiften er Radikale parat til at støtte op om. De øvrige initiativer, som sikrer Socialdemokratiet finansiering for godt to milliarder kroner, afviser Sofie Carsten Nielsen.

S: Hvor skal pengene så komme fra?

Hun mener, at der i stedet kan skaffe flere penge til velfærd ved at åbne dørene for udenlandsk arbejdskraft.

”Udenlandsk arbejdskraft er den lettest måde at sikre, at vi kan fortsætte med vækst i dansk økonomi. Det skaffer både mennesker, og det skaffer kroner i skattekassen,” siger Sofie Carsten Nielsen.

I Socialdemokratiet tvivler fungerende politiske ordfører Peter Hummelgaard på øget adgang til udenlandsk arbejdskraft som en hurtig opskrift på mere vækst og flere skatteindtægter.

Og afvisningen af de socialdemokratiske skattestigninger ser han blot som et udtryk for, at Radikale har en økonomisk politik, som ligger ”langt længere til højre” end Socialdemokratiets.

Han undrer sig over, hvor Radikale så vil skaffe penge til at løfte velfærden.

”Og det kræver prioriteringer, hvis man gerne vil løfte kvaliteten af vores velfærd. Der vælger vi så at sige, at vi vil rulle nogle af de skattelettelser tilbage, som dem med meget store indkomster har fået,” siger Peter Hummelgaard.

I et nyligt kvalitetsvægtet snit over meningsmålinger står Socialdemokratiet til at blive afhængige af de radikale mandater, hvis Socialdemokratiet skal overtage nøglerne til Statsministeriet efter det kommende folketingsvalg.

Konsulentloft ligner nye besparelser

Og Socialdemokratiet skal heller ikke gøre sig nogen forhåbning om at kunne gennemføre de skattestigninger, man ønsker, med støtte fra Dansk Folkeparti.

”Vi ønsker ikke at rulle de ting tilbage, som vi jo selv har været med til at støtte. Skatter og afgifter er mange ting forskellige ting, så man skal aldrig sige aldrig. Men der ligger 24 milliarder kroner i kassen, så den er jo langtfra tømt,” siger René Christensen (DF).

Ud over at annullere tidligere tiders skattelettelser, så vil Socialdemokratiet også skaffe penge i kassen ved at indføre et såkaldt ’samfundsbidrag’ på 1,5 milliarder kroner fra den finansielle sektor.

Her savner Sofie Carsten Nielsen at se et realistisk bud på, hvordan en sådan ordning vil skulle udformes i praksis. Det samme gælder de tre milliarder kroner, som Socialdemokratiet vil spare på brugen af konsulenter i det offentlige.

”Det er jo fugle-på-taget-penge, hvis man bare udmønter dem ved at sige, at der skal skæres ned på konsulenter. Det er jo bare en ny besparelse,” siger Sofie Carsten Nielsen.

kim@altinget.dk